《赠吾彦逸》
宋代·刘才邵

山上龙泓标水府，方欲往游逢雨阻。多谢山人会人意，约束群雨住朝雨。

游氛洗尽天宇空，山色湖光相媚妩。就龙觅水酌清耳，雪山醍醐异凡乳。

是中冷煖已自知，岂更将心求佛祖。流连清境不知晚，归来已踏鼕鼕鼓。

年兄笑我太清生，旋扫风轩置樽俎。欲将歌管聊相温，为出红妆唱金缕。

不信人言竹胜丝，昵昵朱弦将手语。更长语笑益諠哗，快饮不劳觞插羽。

因思同榜七百人，翠琰镂名藏梵宇。迩来知有几人在，相遇百中无四五。

与君是时俱少年，快马轻衫冒尘土。岂知重上君子堂，岁月惊人不堪数。

相看斑鬓点秋霜，况复中间多龃龉。但馀契义敌杉松，青青不受冰霜侮。

自怜忧患落穷山，册府不应重接武。流离更觉主恩厚，独惭未有涓埃补。

因君感激歌此诗，满酌玉卮须对举。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。